《题岘山图》
宋代·戴表元

山头种石悬苍云，山下急流风卷纹。
何年荒碑当岭立，龟趺圭首犹鳞皴。
神龙驱毫鬼输墨，羊公精神荆楚色。
想当意匠经营初，已尽东南烟雾迹。
从来登览非真游，襄人正乐吴人愁。
尊前邹湛亦不恶，江山千古同悠悠。
君不见征南后来人姓杜，自喜作碑心更苦。
祗留陈迹笑痴迷，行客何曾泪如雨。

作者简介：戴表元(1244～1310）宋末元初文学家，被称为“东南文章大家”。字帅初，一字曾伯，号剡源，庆元奉化剡源榆林（今属浙江班溪镇榆林村）人。宋咸淳七年进士，元大德八年，被荐为信州教授。再调婺州，因病辞归。论诗主张宗唐得古，诗风清深雅洁，类多伤时悯乱、悲忧感愤之辞。著有《剡源集》